OBH 2120/1995.
Az állampolgári jogok országgyűlési biztosa általános helyettesének jelentése
Ügyintéző: Dr. Zsiga Jánosné
Az eljárás megindítása

	A panaszos azért fordult hivatalunkhoz, mivel az ellene és társai ellen indított büntető eljárás folyamán lefoglalásra került lőszereket nem kapta vissza. Az Országos Rendőr-főkapitányság illetékes főosztálya az ezzel kapcsolatos beadványaira nem válaszolt.

A tényállás és a vizsgálat megállapításai
	1./ A Székesfehérvári Városi Bíróság az 1.B. 261/1993./ll. számú ítéletével illetve a másodfokon eljárt Fejér Megyei Bíróság a Bf. 482/1994/2. számú végzésével az ügyben II. rendű terheltként szereplő panaszost lőfegyverrel és lőszerrel való visszaélés bűntette miatt 1 évi szabadságvesztésre és 2 évi közügyektől eltiltásra itélte. Egyben - más tárgyak mellett - a tőle  lefoglalt lőszereket elkobozta. Ugyanakkor a búnjelként lefoglalt fegyverek közül összesen 5 db vadászfegyvert, illetve sörétes és kispuskát a panaszosnak kiadni rendelte. Az ítélet rendelkező részében foglaltak szerint a bíróság lőszerek visszaadásáról nem rendelkezett. 
	Az ítéleti tényállás lényege szerint a különböző vadászfegyverek tartására engedéllyel rendelkező panaszos közreműködött a terhelt társa által engedély nélkül tartott fegyverek értékesítésében, s ennek során utóbbinak 1993. október 26-án átadott egy - engedély nélkül tartott - Parabellum pisztolyt. Az ezt követően a lakásán tartott házkutatás során különböző lőfegyvereket és lőszert foglaltak le, amelyek közül két lőfegyverre és az azokhoz tartozó lőszerekre tartási engedéllyel nem rendelkezett.
	2./ A panaszostól lefoglalt lőszerek elkobzásával kapcsolatos bírósági határozatokat illetően az országgyűlési biztosnak az 1993. évi LIX tv. 29.§ (1) bekezdés f. pontjában foglaltakhoz képest nincsen hatásköre, minthogy vizsgálata nem terjedhet ki bírósági határozatok felülértékelésére sem az ügyek folyamatában, sem pedig a jogerő beálltát követően. Ebből következően pedig - az adott esetben meghozott ítéleti rendelkezéshez képest - a panaszostól lefoglalt lőszereknek a rendőrség által történő visszaadásának nincsen törvényes alapja.
	3./ Az Országos Rendőr-főkapitányság Központi Bűnüldözési Igazgatóság Vizsgálati Főosztálya vezetőjének közlése szerint a panaszosnak a lőszerek visszaadására irányuló kérelmére adott válaszlevél felkutatása folyamatban van, ezért az ezzel kapcsolatos tájékoztatás megküldésére később kerül sor.

	Az Alkotmány 64. §-ában biztosított panaszjoggal összefüggő fenti mulasztás folytán bekövetkezett alkotmányos visszásság azonban a jelen ügy körülményeit tekintve, végső soron olyan csekély jelentőségűnek fogható fel, amely további vizsgálatot nem tesz szükségessé. Ennél fogva nem látok kellő indokot az Obtv. 20. § (1) bekezdésében biztosított jogkör gyakorlására.

Budapest; 1997. február 3.

Dr. Polt Péter